Blanár, Juraj, podpredseda NR SR (2021-11-02):
Ďakujem pekne, pán podpredseda Národnej rady. Ctená snemovňa, vážené panie poslankyne, páni poslanci, je tu návrh zákona, ktorý z pozície pána poslanca Gyimesiho je zrejme legitímny, že prichádza s takýmto návrhom, avšak ak zoberieme kontext do úvahy, v akej situácii sa predkladá tento návrh zákona, tak niečo tu nehrá jednoducho. A ja poviem zopár informácií. Sme v dobe, kedy pandémia významným spôsobom zasiahla ekonomiku aj kvôli tomu, že táto vládna koalícia nedokázala dostatočným spôsobom sanovať tie dopady na obyvateľstvo, na podnikateľov a, samozrejme, že to môže mať dopady aj na iné organizácie, ktoré sú napríklad zastupujúce národnostné menšiny. Sme však v dobe, kedy táto vládna koalícia nedofinancovala alebo nedala dostatok finančných prostriedkov významnej inštitúcii, ktorá stála aj na začiatku, by som povedal, na začiatku, na prahu štátnosti Slovenskej republiky – Matici slovenskej. Sme v tomto čase, kedy Slovenské národné povstanie prostredníctvom múzea rovnako sa trhá na kusy a presúva sa na ministerstvo obrany, pretože na ministerstve kultúry údajne nie sú finančné prostriedky, ale na ministerstve obrany peniaze sú. Stačilo len presunúť tieto peniaze, ale zrejme dôvod bol úplne iný. Dámy a páni, nemusím vysvetľovať, že Slovenské národné povstanie rovnako patrí medzi základy našej štátnosti, pretože výsledky boli zakotvené aj v Košickom vládnom programe a vďaka tomu sme mali, aj keď pseudo, ale predsa len federáciu, ktorá bola potom základom pre budúcu štátnosť v podobe Slovenskej národnej rady a vlády Slovenskej republiky. No a teraz sa dozvedáme, že pán poslanec Gyimesi, ktorý je pravá ruka, môžem povedať, pána Matoviča, ktorý bol jeden z tých, ktorý vybavoval stretnutia v Maďarsku, keď sa riešil Sputnik, bol jeden z tých, ktorý nepotreboval zastúpenie diplomatov, ktorí sú tam platení na to, aby sprostredkovali všetky oficiálne návštevy s Maďarskou republikou, dnes prichádza pravdepodobne, ja teraz neviem, nech to zdôvodní pán Gyimesi, s odmenou pre Csemadok, že sa má navýšiť finančná čiastka pre Csemadok. Ako ináč si to môžeme vysvetliť, ak nie takto, ako som to teraz uviedol? Pretože ak by pán Gyimesi mal záujem naozaj pomáhať národnostným menšinám, je tu nástroj, ako to môže urobiť. A ten nástroj sa volá Fond na podporu národnostných menšín. My tu nemáme len jednu národnostnú menšinu, my tu máme viacej národnostných menšín. A keby prišiel pán Gyimesi s návrhom upraviť tento fond, ktorý je určený pre národnostné menšiny a adekvátne, povedzme so zdôvodnením na podporu aj ostatných národnostných menšín a nielen Csemadoku, ktorý zastupuje národnostnú menšinu maďarskú, tak sme pripravení určite o tom konštruktívne rokovať. Ale za takýchto okolností to pokladám za čisto politické. A teraz ja chápem, že asi Csemadok nemá dostatok peňazí, žiadna organizácia nemá toľko peňazí, koľko by chcela mať, to určite uznáte. Ale toto je nič iné len vytĺkanie politického kapitálu z maďarskej karty. Ja to ináč nemôžem nazvať a zdá sa, že to je aj záchrana, pokus o záchranu prepadajúcich sa preferencií pána Matoviča a pána Gyimesiho, ktorý zastupuje OĽANO, ktoré dnes čelí obrovskému prepadu na preferenciách svojej strany alebo hnutia. Čiže, vážené pani poslankyne, páni poslanci, bol som vecný a na záver dávam procedurálny návrh, aby Národná rada o tomto bode programu ďalej nerokovala. Ďakujem za pozornosť.